b'\n_START_ARTICLE_\nJuodakaklis kragas\n_START_SECTION_\nI\xc5\xa1vaizda\n_START_PARAGRAPH_\nJuodakaklis kragas \xe2\x80\x93 nedidel\xc4\x97s krykl\xc4\x97s dyd\xc5\xbeio pauk\xc5\xa1tis. Juodakaklio krago nugarin\xc4\x97 pus\xc4\x97 juodai rusva, galvos vir\xc5\xa1us tamsesnis. Galva gausiai apaugusi plunksnomis, tod\xc4\x97l atrodo lyg su kuoduku. Per skruostus eina ilga, \xc5\xa1viesiai geltona \xc5\xbevilganti juosta. Kita galvos dalis, kaklas ir pagurklis juodi. Ma\xc5\xbeosios plasnojamosios plunksnos baltos. Pilvin\xc4\x97 pus\xc4\x97 balta, \xc5\xa1onai ry\xc5\xa1kiai rudi. Snapas juodas, kojos alyvin\xc4\x97s pilkos spalvos, akys raudonos._NEWLINE_Patel\xc4\x97 truput\xc4\xaf ma\xc5\xbeesn\xc4\x97 u\xc5\xbe patin\xc4\x85. \xc5\xbdiem\xc4\x85 pauk\xc5\xa1\xc4\x8dio nugarin\xc4\x97 pus\xc4\x97 juosvai pilka, apatin\xc4\x97 \xe2\x80\x93 balta, kaklas pilk\xc5\xa1vas. Jaunikli\xc5\xb3 skruostai, gerkl\xc4\x97 ir apatin\xc4\x97 k\xc5\xabno dalis balta, p\xc5\xabkuot\xc5\xb3 \xe2\x80\x93 nugara juoda, pilvas su \xc5\xa1viesiomis d\xc4\x97m\xc4\x97mis.\n_START_SECTION_\nPaplitimas\n_START_PARAGRAPH_\nArealas pertrauktas. Vakarin\xc4\x97je Eurazijoje paplit\xc4\x99s nuo Skandinavijos iki Vakar\xc5\xb3 Sibiro. \xc5\xa0iaur\xc4\x97je arealas siekia pietin\xc4\x99 Skandinavij\xc4\x85, Volgos vidurup\xc4\xaf. \xc4\xae pietus paplit\xc4\x99s iki Amudarjos, U\xc5\xbekaukaz\xc4\x97s, Ma\xc5\xbeosios Azijos, Pir\xc4\x97n\xc5\xb3 pusiasalio. Aptinkamas ir ryt\xc5\xb3 Kinijoje._NEWLINE_Gyvena \xc5\xa0iaur\xc4\x97s Amerikoje, Afrikoje. \xc5\xbdiemoja \xc5\xa0iaur\xc4\x97s Amerikoje, Afrikoje, Artimuosiuose ir Tolimuosiuose rytuose. Lietuvoje gana retas.\n_START_SECTION_\nBiologija\n_START_PARAGRAPH_\nM\xc4\x97gsta nedideli\xc5\xb3 e\xc5\xbeer\xc5\xb3 seklias u\xc5\xbe\xc5\xbe\xc4\x97lusias pakrantes, pelk\xc4\x97tas k\xc5\xabdras, tvenkinius, seklius u\xc5\xbetakius. \xc4\xaesikuria nenaudojamuose durpynuose, karjeruose, k\xc5\xabdrose._NEWLINE_Labai atsargus pauk\xc5\xa1tis, retai kada i\xc5\xa1plaukia \xc4\xaf atvirus vandens plotus. Slapstosi augal\xc5\xb3 tankm\xc4\x97se. Pajut\xc4\x99s pavoj\xc5\xb3, tuojau sprunka._NEWLINE_Monogamas. Lizd\xc4\x85 krauna tarp ajer\xc5\xb3, nendri\xc5\xb3, \xc5\xa1vendr\xc5\xb3, visuomet netoli nedidelio atviro vandens ploto. Kartais peri kolonijomis, kuriose lizdai b\xc5\xabna nutol\xc4\x99 vienas nuo kito per kelet\xc4\x85 metr\xc5\xb3. D\xc4\x97tyje b\xc5\xabna 3\xe2\x80\x934 kiau\xc5\xa1iniai. Peri abu poros nariai apie 21 dien\xc4\x85. Jaunikliai ritasi ne visi i\xc5\xa1 karto. Tik i\xc5\xa1sirit\xc4\x99 kragiukai \xc5\xa1ildosi po vieno i\xc5\xa1 t\xc4\x97v\xc5\xb3 sparnais, o kitas poros narys baigia per\xc4\x97ti._NEWLINE_Daugiausia minta vandens bestuburiais. Daug sulesa laum\xc5\xbeirgi\xc5\xb3 lerv\xc5\xb3, moliusk\xc5\xb3, \xc5\xa1oniplauk\xc5\xb3 ir kit\xc5\xb3 v\xc4\x97\xc5\xbeiagyvi\xc5\xb3. Geba pasigauti smulki\xc5\xb3 \xc5\xbeuv\xc5\xb3.'